Forud for aftenens Champions League-kamp mellem Fortuna Hjørring og UPC Tavagnacco har de italienske gæster fået en bøde.

Italienske UPC Tavagnacco har forud for aftenens Champions League-kamp mod Fortuna Hjørring fået en bøde. Bøden er udstedt, fordi sidste uges kamp blev spillet på en for smal bane. Det er UEFA, der har udstedt bøden. Det fortæller Fortuna Hjørrings sportschef Jannik Riis. At banen var for smal påvirkede ifølge cheftræner Brian Sørensen Fortuna Hjørrings spil. - Det gav ganske enkelt mindre plads at spille på, og det har betydning, når man gerne vil ud over kanterne, vende spillet og i det hele taget dyrke pasningerne, siger Brian Sørensen. Sidste kamp mellem Fortuna Hjørring og UPC Tavagnacco endte med et nederlag på 2-3 til nordjyderne. Det er den samlede vinder af de to kampe, som går videre til ottendedelsfinalerne, der spilles i november. Kampen spilles onsdag aften klokken 18.30.